Diari Oficial de la Generalitat Valenciana


Sumari del DOGV 5919, del 23-12-2008 (2008/14650)

ORDE de 4 de desembre de 2008, de la Conselleria d'Immigració i Ciutadania, per la qual s'establixen les bases i es convoquen les ajudes destinades a les entitats locals (ajuntaments i mancomunitats) de la Comunitat Valenciana per al foment de la participació ciutadana per a l'exercici 2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5919

Data del DOGV
:   23-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14868


Data del document
:   04-12-2008

Organisme emissor
:   Conselleria d'Immigració i Ciutadania

Tipus de document
:   Ordre

Descriptors 

:   * associació de municipis
    * suport econòmic
    * administració local
    * participació social
    * ciutadà
    * ajuda pública

ORDE de 4 de desembre de 2008, de la Conselleria d'Immigració i Ciutadania, per la qual s'establixen les bases i es convoquen les ajudes destinades a les entitats locals (ajuntaments i mancomunitats) de la Comunitat Valenciana per al foment de la participació ciutadana per a l'exercici 2009. [2008/14445]
La participació ciutadana és una realitat en auge en la nostra societat. Malgrat ser un requisit indispensable per a l'existència mateixa de la democràcia, resulten destacables les diferents formes d'articular-la que han anat sorgint en els últims anys. Els ciutadans volen a més d'acudir a les urnes periòdicament, una major implicació en les polítiques públiques. La Generalitat Valenciana s'ha mostrat receptiva a estes demandes creixents de participació per part de la ciutadania i el nostre Estatut d'Autonomia en l'article 9.4 garantix el dret de tots els valencians a participar en la vida política, econòmica, cultural i social de la Comunitat Valenciana., promovent a més la participació dels agents socials i del conjunt de la societat civil en els assumptes públics.
Com a desplegament d'este dret, les Corts Valencianes van aprovar el 3 de juliol de 2008 la Llei de Participació Ciutadana de la Comunitat Valenciana, una llei que situa la nostra Comunitat a l'avantguarda de les polítiques de foment de la participació ciutadana i el bon govern.
Esta nova llei té en compte la composició heterogènia de la participació i articula una sèrie d'instruments per a afavorir-la i garantir-la en totes les seues manifestacions. Els fòrums de consulta, les audiències, els panells i jurats ciutadans estan recollits en este text com a forma de reconéixer la seua eficàcia per a traduir les demandes i necessitats dels ciutadans en polítiques públiques verdaderament eficaces.
En este sentit és innegable el paper que els municipis han de jugar com a catalitzadors d'esta participació. De tots és coneguda la importància dels ajuntaments i la resta d'entitats locals a l'hora d'atendre les demandes de la societat, per ser l'administració més pròxima al ciutadà, el primer escaló de l'administració i la via primària per a la participació.
Per tant és crucial crear nous espais en l'administració municipal per a facilitar la inclusió i la participació ciutadana en les decisions públiques. Només així es podrà aconseguir una administració més oberta, transparent, al mateix temps que eficient i ajustada a la realitat canviant en què es desplega la societat valenciana.
Per això, fent ús de les competències assignades per l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública Valenciana, el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, del Decret 92/2007, de 6 de juliol, del Consell pel qual s'establix l'estructura orgànica bàsica de la Presidència i de les conselleries de la Generalitat i el Decret 101/2007, de 13 de juny, del Consell pel qual s'aprova el Reglament Orgànic i Funcional de la Conselleria d'Immigració i Ciutadania,
ORDENE
Primer. Convocatòria
Convocar les ajudes destinades a les entitats locals (ajuntaments i mancomunitats) de la Comunitat Valenciana per al foment de la participació ciutadana en l'àmbit local per a l'exercici 2009.
Les ajudes convocades per mitjà de la present convocatòria de conformitat amb el Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits establir, concedir o modificar ajudes públiques, no necessiten notificació a la Comissió Europea per no reunir els requisits de l'article 87 del Tractat Constitutiu de la Comunitat Europea (TCE), en concret per no suposar avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat. Per això no hi ha la possibilitat de falsejament de la competència.
Segon. Finançament
La convocatòria per a gastos en béns corrents i servicis, està finançada a càrrec de la línia de subvenció T7311000, del programa 112.90 "Participació, ciutadania i xarxes socials" dels Pressupostos de la Generalitat per a l'exercici 2009, estant dotada amb un import global màxim de 75.000 euros i quedant condicionada a l'aprovació de la dita llei i a l'existència de crèdit adequat i suficient, de conformitat amb el que disposa l'Orde de 26 de setembre de 1994, sobre tramitació anticipada d'expedients de gasto de la Conselleria d'Economia i Hisenda.
Tercer. Bases
Aprovar les bases per les quals es regula la convocatòria d'ajudes destinades a les entitats locals (ajuntaments i mancomunitats) de la Comunitat Valenciana per a l'exercici 2009, models de sol·licitud i documents complementaris que s'inclouen en annexos a esta orde.
Contra esta orde, que posa fi a la via administrativa, pot interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, de conformitat amb el que disposa l'article 46 de la Llei 19/1998, de 13 de juliol, reguladora de la jurisdicció contenciosa administrativa, sense perjudici que l'entitat local interessada, prèviament i amb caràcter potestatiu, i d'acord amb el que disposa l'article 44 de l'esmentada llei, puga requerir a la Conselleria d'Immigració i Ciutadania perquè anul·le o revoque la resolució, en el termini de dos mesos comptadors des de l'endemà de la notificació. Tot això sense perjudici que puguen interposar qualsevol altre recurs que estimen pertinent.
València, 4 de desembre de 2008
El conseller d'Immigració i Ciutadania,
RAFAEL BLASCO CASTANY
ANNEX I
Bases de la convocatòria
Primera. Objecte
La present convocatòria té com a objecte fomentar la participació ciutadana en l'àmbit local, com a fórmula eficaç per a garantir els drets i millorar les condicions de vida dels ciutadans i veïns de la Comunitat Valenciana.
Segona. Beneficiaris
Poden beneficiar-se del present programa d'ajudes les entitats locals (ajuntaments i mancomunitats) de la Comunitat Valenciana que complisquen els requisits establits en la present convocatòria.
Tercera. Actuacions subvencionables
Cada entitat local sol·licitant presentarà un sol projecte. Seran subvencionables a través de les ajudes que la present orde regula, els gastos de sosteniment dels projectes presentats que tinguen com a finalitat promoure la participació ciutadana. Entre estos gastos es poden contemplar nòmines del personal imputables a la realització del projecte de la mateixa entitat local així com gastos derivats (activitats recreatives, lúdiques, regals a participants, dinars, etc), en els percentatges que recull la base huitena. Se subvencionaran, entre altres, les següents accions i activitats:
a) Processos participatius, que utilitzant metodologies diverses, generen debats socials i arrepleguen aportacions ciutadanes destinades a millorar tant el contingut com l'aplicació de les diferents polítiques locals. (Agendes 21, pressupostos participatius, plans estratègics participatius).
b) Espais i òrgans de participació que articulen de manera estable i continuada la participació ciutadana en la formulació i execució de les diverses polítiques locals. (Consultes populars, consells ciutadans, redacció de reglaments i cartes de participació ciutadana, infraestructures tecnològiques al servici de la participació, sistemes de recollida de suggeriments). Tenint en especial consideració aquells instruments de participació que estan previstos en la Llei 11/2008, de 3 de juliol, (DOCV núm. 5803 de 10 de juliol), de la Generalitat, de Participació Ciutadana de la Comunitat Valenciana.
c) Estructures de suport que permeten disposar dels recursos humans necessaris per a la gestió de la bústia ciutadana, iniciativa posada en marxa per la Conselleria d'Immigració i Ciutadania per a la participació ciutadana en l'àmbit local a través de les noves tecnologies (www.buzonciudadano.es).
Els programes que se subvencionen necessàriament han de realitzar-se l'any 2009.
Quarta. Formalització de sol·licituds i termini de presentació
1. La sol·licitud, es presentarà en el termini de 15 dies naturals, comptadors de l'endemà a la publicació de la convocatòria en el Diari Oficial de la Comunitat Valenciana, dirigida a la Direcció General de Ciutadania i Integració de la Conselleria d'Immigració i Ciutadania (plaça Sant Nicolau, 2, 46318-València). També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
2. La sol·licitud (document 1 de l'annex II) formalitzada en tots els seus apartats i firmada per l'alcalde president de l'entitat local, anirà acompanyada dels originals o fotocòpies compulsades dels documents següents:
a) Projecte presentat segons model normalitzat (annex II, document 2).
b) Documentació que acredite la representació que ostenta la persona que firma la sol·licitud i fotocòpia del seu document nacional d'identitat.
c) Fotocòpia del CIF de l'entitat.
d) Respecte al compte bancari, fitxa de manteniment de tercers (document 3 de l'annex II). Amb este fi es tindrà en compte que si el compte bancari no està donat d'alta en la Generalitat, o s'han de modificar les seues dades, per a efectuar els pagaments a l'entitat, ha d'aportar-se, a més:
- Fotocòpia del document d'identitat (DNI, NIE o passaport) del representant legal de l'entitat.
- Document emés per l'entitat bancària en què conste la titularitat física i jurídica del compte bancari.
e) Declaració responsable o acreditació per qualsevol dels mitjans establits en l'article 13.7 de la Llei 38/2003, General de Subvencions, firmada pel representant de l'entitat sol·licitant, de no incórrer en les circumstàncies previstes en els articles 13.2 i 13.3 de l'esmentada llei.
f) Informes dels tècnics municipals indicant:
- Quantia de les partides del pressupost vigent previstes per a la realització de programes de participació ciutadana, indicant també quines actuacions es pretenen realitzar amb estes partides. Si no hi ha previsió, l'informe es limitarà a indicar este extrem.
- Personal a càrrec del pressupost municipal dedicat a programes i polítiques de participació ciutadana, indicant la seua ubicació en l'organigrama.
Cinquena. Esmena
Si la sol·licitud no reunix els requisits i documents que s'assenyalen en esta base es requerirà a l'entitat local perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li considerarà desistit de la seua petició prèvia resolució d'arxiu que ha de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb el seu article 71, apartat 1.
Sisena. Criteris per a la concessió
La subvenció s'atorgarà de conformitat amb els principis d'objectivitat, igualtat, no-discriminació, concurrència i publicitat, garantint la transparència del procediment de concessió, d'acord amb la legislació bàsica estatal en matèria de subvencions. En tot cas, es valorarà el benefici social, la transparència i la qualitat dels servicis de les entitats locals sol·licitants.
Per a la distribució de la dotació pressupostària de la present orde, se seguirà el procediment de concessió recollit en l'article 22 de la Llei 38/2003, General de Subvencions, i es tindrà en compte que el projecte (entenent per projecte el conjunt d'activitats que es presenten, estiguen o no relacionades entre elles) presentat per cada entitat s'ajuste al màxim als criteris que s'indiquen a continuació en relació a la qualitat de l'actuació i a l'equilibri pressupostari:
A) Qualitat de l'actuació: En atenció a la base tercera, els projectes presentats s'enquadraran dins d'una de les dos línies de valoració següents, valorant-se fins a un màxim de 70 punts cada línia d'activitats, tenint en compte l'adequació de les accions als objectius previstos.
· Línia 1: Per als processos participatius, espais i òrgans de participació (apartats a i b de la base tercera, annex 1) fins a 70 punts:
1. Nivell o grau de participació de la ciutadania en el procés (informatiu, consultiu o decisori). (fins a 9 punts).
2. Àmbit territorial específic a què es dirigix l'actuació (barri, districte, comarca?) (fins a 9 punts).
3. Impacte poblacional, és a dir, el nombre d'habitants a qui va dirigida l'actuació. (fins a 9 punts).
4. Objectiu poblacional, és a dir, a qui es vol incorporar al procés participatiu (associacions, persones a títol individual), valorant-se l'estratègia que s'utilitzarà per a aconseguir-ho. (fins a 9 punts).
5. Estratègies d'integració en el procés participatiu de col·lectius amb més dificultats per a participar (jóvens, immigrants, dones, majors, discapacitats, minories ètniques?). (fins a 9 punts).
6. Existència de col·laboració entre el departament de participació ciutadana i altres departaments municipals. (fins a 9 punts).
7. Existència d'un grup promotor format per persones o entitats socials representatives de la ciutat o poble. (fins a 9 punts).
8. Existència de mecanismes de seguiment i avaluació, que permeten valorar al final del procés tant la qualitat de les activitats com la solidesa dels objectius proposats. (fins a 7 punts).
· Línia 2: Per a les estructures de suport a la bústia ciutadana (apartat c de la base tercera, annex 1) fins a 70 punts:
1. Compromís d'adhesió a la bústia ciutadana, on es tindrà en compte l'antiguitat de pertinença al projecte (fins a 30 punts).
2. Organització del departament encarregat de gestionar la bústia ciutadana. (fins a 10 punts).
3. Ubicació del departament en l'organigrama funcional de l'entitat local. (fins a 10 punts).
4. Personal adscrit al manteniment de la bústia ciutadana. (fins a 10 punts).
5. Impacte poblacional, és a dir, nombre d'habitants a qui va dirigida l'actuació (fins a 10 punts).
B) Equilibri pressupostari. Es valorarà fins a un màxim de 30 punts, per a això es tindrà en compte:
- Adequació del pressupost sol·licitat per l'entitat local a les activitats plantejades en el projecte. Es valorarà fins a un màxim de 15 punts.
- Grau de compromís pressupostari per a la realització d'eixes accions. 15 punts.
La Comissió Avaluadora té la potestat de valorar i triar entre les activitats del projecte presentat per una entitat la o les que s'adeqüen més als objectius de l'orde recollits en la base primera, atesos els criteris indicats en la present base i justificat per la limitació del pressupost total de la línia. En este cas, la Comissió Avaluadora efectuarà una adjudicació provisional de les activitats triades donant tràmit d'audiència a les entitats afectades. Així mateix les entitats sol·licitants han d'obtindre en la valoració un mínim de 50 punts per a percebre ajuda en la present convocatòria.
Setena. Resolució de les sol·licituds
1. Per a l'estudi i la valoració de les sol·licituds presentades per les entitats, es constituirà una comissió avaluadora presidida per la directora general de Ciutadania i Integració més dos vocals designats per esta.
La Comissió elaborarà una proposta en relació amb l'aprovació o la denegació de les distintes sol·licituds presentades i l'assignació de quantitats a cada una d'elles tenint en compte els criteris de concessió i les disponibilitats pressupostàries.
2. L'òrgan competent per a la resolució dels expedients és el conseller d'Immigració i Ciutadania, de conformitat amb el que disposa el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania i l'Orde de 24 de juliol de 2007, de la Conselleria d'Immigració i Ciutadania, per la qual es desenvolupa el Decret 101/2007, de 13 de juliol, del Consell de la Generalitat.
El termini màxim per a resoldre i notificar les sol·licituds serà de sis mesos comptadors des de la publicació de la present resolució en el Diari Oficial de la Comunitat Valenciana, transcorregut el qual sense que haja recaigut una resolució expressa, podran entendre's aquelles desestimades.
La resolució de la sol·licitud es publicarà en el Diari Oficial de la Comunitat Valenciana i en el tauler d'anuncis de la Conselleria d'Immigració i Ciutadania, d'acord amb l'article 59.6 apartat b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
3. Tota alteració de les condicions tingudes en compte per a la concessió de l'ajuda, l'absència d'informació sobre l'entitat sol·licitant i en tot cas l'obtenció concurrent d'ajudes atorgades per altres administracions o ens públics o privats, podrà donar lloc a la modificació de la resolució de concessió.
L'eficàcia de la concessió de l'ajuda quedarà supeditada al compliment dels termes i condicions de la concessió.
Huitena. Quantia de les ajudes
La quantia de les ajudes serà determinada en el procés de selecció tenint en compte la disponibilitat pressupostària i els criteris establits en la base sisena.
Podrà subvencionar-se a cada entitat local del total concedit fins a un màxim del 30% per a gastos de nòmines de personal de la mateixa entitat, i fins a un màxim d'un 5% per a gastos derivats (activitats recreatives, lúdiques, regals a participants, dinars, etc).,
L'import de les ajudes regulades en esta convocatòria en cap cas podrà ser de tal quantia que, aïlladament o en concurrència amb ajudes o ajudes d'altres administracions públiques, o d'altres ens públics o privats, supere el cost de l'activitat que ha de dur a terme el beneficiari.
Novena. Forma de pagament
La transferència en un únic pagament s'efectuarà contra la justificació de la subvenció per part del beneficiari.
Deu. Justificació de la subvenció
1. Per a efectuar el pagament els beneficiaris de la subvenció han d'ajustar-se als requisits i formes d'acreditacions establits en l'article 30 de la Llei 38/2003, de 17 de novembre, Generals de Subvencions i en tot cas han de presentar la documentació següent:
- Informe de la Intervenció municipal acreditatiu de tots els gastos per a la realització de l'activitat juntament amb les còpies compulsades de les factures corresponents a estos gastos i, si és el cas, la documentació acreditativa del seu pagament.
- Memòria explicativa i detallada de les activitats realitzades i que han sigut subvencionades, que ha d'incloure obligatòriament una avaluació del projecte (annex II, document 5).
- Certificat de justificació de gastos (annex II, document 4)
2. La justificació anirà dirigida a la directora general de Ciutadania i Integració, i ha de presentar-se fins al 15 de novembre de 2009, inclusivament, en la Conselleria d'Immigració i Ciutadania, a l'efecte de poder lliurar-se les quantitats corresponents. Els justificants han de correspondre's amb la quantitat concedida en la resolució de subvenció.
3. La no-presentació de la justificació del gasto en el termini fixat donarà lloc a la pèrdua de la subvenció i així mateix podran ser exclosos en les convocatòries d'anys successius, sense perjudici que se celebre, amb caràcter previ a qualsevol decisió, el tràmit d'audiència legalment establit.
Onze. Obligacions dels beneficiaris
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general de la normativa vigent que se li aplique. En tot cas són obligacions de les entitats beneficiades les establides en l'article 14 de la Llei 38/2003, de 17 de novembre, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris han de reintegrar la totalitat o part de la quantitat percebuda més els corresponents interessos de demora.
En estos casos s'incoarà l'oportú expedient que, amb audiència prèvia de l'interessat, serà resolt pel conseller d'Immigració i Ciutadania.
2. El falsejament o ocultació de dades i documents, quan afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.
3. La Conselleria d'Immigració i Ciutadania es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.
Tretze
En tot el no previst en esta resolució les ajudes destinades a les entitats locals (ajuntaments i mancomunitats) de la Comunitat Valenciana beneficiàries se sotmetran al que establix la Llei d'Hisenda Pública de la Generalitat i la Llei de Pressupostos de la Generalitat per a l'exercici 2009, així com la Llei 38/2003, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei General de Subvencions i la resta de normativa vigent que se li aplique.
ANNEX II
Documents relacionats:
1. Sol·licitud d'ajudes.
2. Model normalitzat de presentació del projecte.
3. Manteniment de tercers/Alta d'entitat de crèdit.
4. Certificat justificació gastos.
5. Model normalitzat de memòria del projecte.DOC3